রাজবাড়ী : গোয়ালন্দে বন্যাপরিস্থিতির আরও অবনতি হয়েছে। পদ্মা নদীর পানি গোয়ালন্দ পয়েন্টে ২৪ ঘন্টায় ১৪ সেমি বৃদ্ধি পেয়ে তা বিপৎসীমার ১০৬ সেমি উপর দিয়ে প্রবাহিত হচ্ছে। এতে শুক্রবার রাজবাড়ী জেলার নিম্নাঞ্চল নতুন করে প্লাবিত হয়েছে। প্রায় ৭৪ হাজার ৫০০ মানুষ পানিবন্দি হয়ে পড়েছে। বন্যার কারনে উপজেলার ১৫টি শিক্ষা প্রতিষ্ঠানের পাঠদান বন্ধ ঘোষনা করে উপজেলা শিক্ষা অফিস। পানিতে তলিয়ে গেছে ৫৯৯ হেক্টর জমির ফসল। রেল লাইন ডুবে যাওয়ায় ট্রেন যোগাযোগ বন্ধ রয়েছে। উপজেলা পাউবো সুত্রে জানা যায়, গত চব্বিশ ঘন্টায় পদ্মার পানি ১৪ সেমি বেড়ে বিপৎসীমার ১০৬ সেমি উপর দিয়ে প্রবাহিত হচ্ছে। আরও দুদিন পানি বৃদ্ধি পাওয়ার সম্বাবনা রয়েছে। বন্যাপরিস্থিতির ব্যাপারে গোয়ালন্দ উপজেলায় প্রকল্প বাস্তবায়ন কর্মকর্তা (পিআইও) অফিস সুত্রে জানা গেছে, বন্যায় উপজেলায় চারটি ইউনিয়ন ৯০টি গ্রামের প্রায় ২৩ হাজার পরিবারের ৭৪ হাজার ৫’শর বেশি মানুষ পানি বন্দি হয়ে আছে। এদিকে উপজেলা কৃষি অফিস সুত্রে জানা গেছে, বন্যায় গোয়ালন্দ উপজেলায় ৫৯৯ হেক্টর জমির রোপা আমন, বোনা আমন, কলা সহ বিভিন্ন ফসল বন্যার পানিতে নিমজ্জিত হয়েছে এবং ক্ষতির আশঙ্কা রয়েছে।